
הצעת חוק איסור מכירת מוצרי טבק לקטין, התש"ס-1999.
הצעת חוק העונשין (תיקון – איסור מכירת מוצרי טבק לקטין), התש"ס-1999.


היו"ר אברהם פורז:

	אני מתכבד לפתוח את ישיבת הוועדה. על סדר יומנו 3 הצעות חוק: הצעת חוק איסור מכירת מוצרי טבק לקטין, של קבוצת חברי כנסת בראשות חברת הכנסת חזן; הצעת חוק איסור מכירת מוצרי טבק לקטין, של קבוצת חברי כנסת בראשות חברת הכנסת ג'בארה; הצעת חוק הגבלת הפרסומת למוצרי טבק לעישון (תיקון – הגבלת פרסום), של חבר הכנסת מוסי רז. אני מציע שנחזור לעניין של הקטינים. בישיבה הקודמת, שהתקיימה לפני הרבה זמן, התקבלה החלטה לבקש למזג את ההצעות האלה להצעה אחת. התלבטנו אם טוב להעביר חוק כזה מהחשש שהקטין יצטרך להיות תחמן ולמצוא לעצמו איש קש שיקנה בשבילו את הסיגריות. ביקשנו שיבואו לפה אנשים שמתמצאים בפסיכולוגיה של בני הנעורים, שיגידו אם פעולה כזאת היא חיובית. 

לימור סולומון:

	אנחנו מסכימים לחלוטין שקטינים לא צריכים לעשן, אנחנו רק טוענים וטענו שזאת לא הדרך למנוע את העישון של קטינים. השאלה היא מה עובד יותר על קטינים – האם הסברה וחינוך נגד עישון או שאיסורים עקיפים. אני רוצה להפנות את תשומת ליבכם לאיסור על מכירת אלכוהול. נעשה סקר אצל בני נוער שביקשו לקנות אלכוהול. כמעט בכל מקום שהם ביקשו לקנות מכרו להם בלי שום בעיה. 

היו"ר אברהם פורז:

	את מתכוונת למקומות בילוי?

לימור סולומון:

	לכל מיני מקומות.

היו"ר אברהם פורז:

	את אומרת שזה לא נאכף.

לימור סולומון:

	לא. 

היו"ר אברהם פורז:

	מי ממונה על העניין הזה של איסור מכירת אלכוהול לקטינים?

לימור סולומון:

	הרשות המקומית והמשטרה.

היו"ר אברהם פורז:

	האם משרד הבריאות יודע כמה כתבי אישום הוגשו עד כה?

טלי שטיין:

	היו כמה מבצעים של המשטרה לסגירת מקומות.

היו"ר אברהם פורז:

	מכיוון שמכרו?

טלי שטיין:

	בגלל מכירה או בגלל שלא הציבו את השלט.

לימור סולומון:

	השאלה היא אם המסר שאנחנו מעבירים הוא שיהיה איסור אבל הוא לא ייאכף. זה מסר חינוכי לקוי מאוד. אם יש איסור כזה - מעבר לכך שאנחנו דוגלים בזה שהוא יהיה מוגבל לגיל 16 כמו שאדוני הציע בישיבה הקודמת - אני חושבת שהוא צריך לבוא יחד עם איזו שהיא התנייה של אכיפה, אחרת זה חסר טעם. רק השבוע עברה לקריאה שנייה ושלישית הצעת חוק בעניין קעקועים שהוגבלה לגיל 16. 

היו"ר אברהם פורז:

	עמדתכם היא מגיל 16?

לימור סולומון:

	אם כבר אז מגיל 16.

נעמי חזן:

	מאיפה בא הגיל 16? מה ההבדל בין 16 ל-18?

לימור סולומון:

	הגיל 16 הוא מעין פשרה. אנחנו חושבים שהדרך היא לא דרך ההגבלה בחוק אלא דרך של חינוך. אם מגבילים בחוק, צריכים לעשות חלוקה שווה.

נעמי חזן:

	גיל הנהיגה נשמע לך סביר?

היו"ר אברהם פורז:

	נהיגה זה משהו אחר.

לימור סולומון:

	ה-16 נבחר בכמה חוקים.

היו"ר אברהם פורז:

	אבל בנהיגה הקטין לא יכול באמצעות מישהו אחר לנהוג. פה הקטין יכול לבוא עם חבר יותר מבוגר שיקנה עבורו שני קרטונים. 

נעמי חזן:

	אני יוצאת מנקודת הנחה שהאנשים הם הגונים, לא שקרנים.

היו"ר אברהם פורז:

	נקודת ההנחה הזאת היא בגן העדן. 

רות לקט:

	באופן כללי חוק לא משמש במקום חינוך. כמובן שהפעלת התוכניות החינוכיות בבתי הספר זה תנאי הכרחי. יחד עם זה, כאשר מחוקקים חוק זה מסר חברתי. אנחנו חושבים שיש ערך לחקיקת חוק במובן שהחברה צריכה לדאוג לאכוף אותו, עם הפרובלמטיקה של העניין. אנחנו מוצאים היום מגמה גם בנושא של מריחואנה, שאנשים אומרים שאי אפשר לאכוף את זה לכן צריך לעשות את זה חוקי. 

היו"ר אברהם פורז:

	את בעד לאסור בחוק על קטינים לעשן?

רות לקט:

	לא.

היו"ר אברהם פורז:

	למה לא? החלטנו שגראס אסור לעשן. אם זו אותה אמת מידה, אז בואי נקבע שקטין לא יכול לעשן. 

רות לקט:

	זה לא אותו דבר בעיני. 

היו"ר אברהם פורז:

	למה?

רות לקט:

	מפני שמדובר בחומרים מסוג אחר. 

היו"ר אברהם פורז:

	החברה לא יכולה להעביר מסרים כפולים. אם אתה מעביר מסר שמותר לעשן אבל אסור לקנות, יש בזה איזו שהיא סתירה פנימית. אם מותר לעשן, אז למה שלא תקנה לבד.

רות לקט:

	יש פה איבוד שליטה בהתנהגות של ילדים. ילדים שהולכים וקונים לעצמם סיגריות, גם מבחינת תקציב וגם מבחינת עצם האקט זה לא חיובי, זה לא מוסיף. בשביל מה ילד צריך ללכת לקנות סיגריות? 



היו"ר אברהם פורז:

	תשאלי בשביל מה הוא צריך לעשן. 

רות לקט:

	זה ברור. אנחנו מתנגדים לעישון אבל לא בחקיקה. החברה צריכה לנקוט בעמדת חקיקה נגד שימוש של חומרים כאשר הם מהווים סכנה לחברה. בסיגריות יש סכנה בריאותית. 

לימור סולומון:

	השאלה למה להגביל את זה לקטינים.

היו"ר אברהם פורז:

	האם אנחנו לא מעבירים מסר שלילי לנוער כשהוא יודע שהעישון מותר אבל בשביל לקנות הוא צריך לתחמן?

רות לקט:

	אני לא חושבת שזה המסר. ההורים צריכים לקחת אחריות על ההתנהגות של הילדים שלהם.

היו"ר אברהם פורז:

	ואם לילד מותר לעשן, אז מה עשינו?

נעמי חזן:

	אני חושבת שטבק יותר מסוכן מגראס.

רות לקט:

	ממש לא.

היו"ר אברהם פורז:

	גם אני חושב שגראס פחות מסוכן מטבק. 

נעמי חזן:

	הצעד הראשון שצריך לעשות זה לאסור את המכירה. זה ההגיון שעומד מאחורי הצעות החוק של חברת הכנסת ג'בארה ושלי. אני עדות לכך שהטבק הוא דבר איום ונורא לבריאות. 

היו"ר אברהם פורז:

	מאיזה גיל את מעשנת?

נעמי חזן:

	אני מעשנת בגלל שבגיל 15 זה היה cool  וin בצופים.



היו"ר אברהם פורז:

	ואם היו אוסרים עליך לקנות אז, היית מפסיקה?

נעמי חזן:

	הייתי חושבת פעמיים.

היו"ר אברהם פורז:

	היית הופכת להיות עוד יותר  cool כי היית מצליחה לתחמן.

נעמי חזן:

	אז הייתי שומרת חוק וגם היום אני שומרת חוק.

היו"ר אברהם פורז:

	 ההורים שלך עישנו?

נעמי חזן:

	אחד כן ואחת לא.

היו"ר אברהם פורז:

	כאשר אחד מההורים מעשן יש בעיה.

נעמי חזן:

	זה לא העניין. אני טוענת שצריך לאסור מכירה. צריך ליצור נורמה. צריך ללכת בכיוון שרוב מדינות העולם המערבי הלכו בו. היתה בסיעת מרצ התייעצות בנושא הזה. יש לסיעת מרצ בעיה עם עונשים של מאסר, לכן העדפה שלנו היא לאחד את שתי הצעות החוק לכיוון של הצעת החוק שלי שבה יש קנסות כספיים. 

דוד אדמון:

	איסור מכירה לקטינים זאת איזו שהיא מגבלה לבעלי קיוסקים, לבעלי נקודות מכירה. חשוב מאוד לדעת שיוטלו על האנשים האלה מגבלות מסויימות. לאנשים האלה יש מה להגיד בעניין. לדעתי היה צריך להזמין לכאן את יושב-ראש התאחדות הסוחרים בארץ או בירושלים. אמרתי כבר בעבר, שמחוקקים חוקים שלא עומדים במבחן הביצוע. בחוק הזה לא מתייחסים למכונות אוטומטיות.

היו"ר אברהם פורז:

	איך נפתור את בעיית המכונות האוטומטיות?

אילנה מישר:

	יש בחוק להגבלת הפירסומת למוצרי טבק סמכות לשר הבריאות לקבוע איפה מותר להציב את המכונות האוטומטיות. ניתן להגביל את המקומות בהם יהיו המכונות.



היו"ר אברהם פורז:

	מי שמחפש ימצא איפה המכונה.

נעמי חזן:

	בארצות הברית על כל מכונה מופיעה מדבקה גדולה.

היו"ר אברהם פורז:

	לוועדה הגיעו שתי הצעות חוק לקריאה מוקדמת. בישיבה של הוועדה סוכם לאחד את שתי ההצעות. אחר כך אמרו לי, חברת הכנסת חזן, שאת מנתגדת לאיחוד.

נעמי חזן:

	הגיע לידי נוסח בלי שהיתה התייעצות איתי. אחרי שבדקנו פעם נוספת, החלטנו לאחד את ההצעות כך שהצעת החוק של חוסניה ג'אברה תאוחד עם הצעת החוק שאני מובילה.  

אתי בנדלר:

	חברת הכנסת ג'אברה הציעה תיקון לחוק העונשין, ואילו חברת הכנסת נעמי חזן הציעה לחוקק חוק חדש. האיחוד שאני הכנתי היה לתיקון חוק העונשין. חברת הכנסת חזן אמרה שהיא מתנגדת לזה, לכן אמרתי שנחזור לשני  הנוסחים שהיו בפני הועדה. גברת חזן מבקשת עכשיו נוסח מאוחד אבל בחוק נפרד. אני חושבת שצריך לדון אם ראוי שזה יהיה בחוק נפרד או לא.

נעמי חזן:

	יש לנו בעיה להכניס את זה לחוק העונשין.

היו"ר אברהם פורז:

	חברת הכנסת ג'בארה, את מעוניינת בחוק נפרד או בתיקון לחוק העונשין? 

חוסניה ג'בארה:

	אני רציתי לתקן את חוק העונשין. היום אני רוצה ללכת על קנס כספי. 

היו"ר אברהם פורז:

	את מוכנה ללכת על חוק נפרד?

חוסניה ג'בארה:

	אפשר ללכת על חוק נפרד.

נעמי חזן:

	זה לא משנה אם זה בחוק נפרד או בחוק העונשין. אנחנו מעוניינות בקנס כספי ולא במאסר. חברת הכנסת חוסניה ג'בארה ואנוכי מסכימות לאחד את שני החוקים.

היו"ר אברהם פורז:

	הגברת בנדלר, לדעתך זה צריך להיות חלק מתיקון לחוק העונשין או חוק נפרד? 

אתי בנדלר:

	מדובר באיסור שאי קיומו מהווה עבירה פלילית, לכן המיקום שלו הוא בחוק העונשין.

היו"ר אברהם פורז:

	האם יש עוד מדינות שאסרו מכירת מוצרי טבק לקטינים?

נעמי חזן:

	כמעט בכל העולם.

היו"ר אברהם פורז:

	וזה הואיל למניעת עישון?

אילנה מישר:

	אם יש אכיפה אינטנסיבית זה מוכיח את עצמו.

היו"ר אברהם פורז:

	שם אולי יש אכיפה אינטנסיבית.

לימור סולומון:

	אין קורולציה בין איסור המכירה לירידה בעישון בקרב קטינים.

היו"ר אברהם פורז:

	אני אצביע נגד החוק. אני אציע למליאת הכנסת להסיר את הצעת החוק מסדר היום. לדעתי, זה יהפוך את הקטינים לנוכלים. אנחנו נשתמש בנוסח של הצעת החוק של חברת הכנסת ג'בארה בתור פלטפורמה.

אתי בנדלר:

(1) בסעיף זה – "מוצרי טבק" – טבק בכל צורה שהיא הנועד לעישון, לרבות סיגריות, סיגרים סיגרלות וטבק מקטרת.

אילנה מישר:

	אנחנו מבקשים להוסיף טבק נרגילה.

היו"ר אברהם פורז:

	תוסיפי נרגילה.

אתי בנדלר:

	נרגילה זה הטבק עצמו?



אילנה מישר:

	כמו שיש טבק מקטרת כך יש טבק נרגילה.

אתי בנדלר:

(2) המעודד או משדל אדם שלא מלאו לו שמונה עשרה שנים לעשן מוצרי טבק, דינו מאסר שלושה חודשים.

היו"ר אברהם פורז:

	אם אחד בן 16 אומר לשני לעשן, אז זה בן ה-16 הולך לבית סוהר?

חוסניה ג'בארה:

	אני רוצה למחוק את המאסר.

טלי שטיין:

	אנחנו מתנגדים לעבירה הזאת. זה סעיף שלא קשור למכירה. מה שעומד מאחורי הרעיון של הסעיף הזה זה הפירסומות לעישון. לגבי הפירסומות לעישון יש חוק שלם.

היו"ר אברהם פורז:

	אנחנו מוחקים את הסעיף הזה.

אתי בנדלר:

(3) בעל עסק או מי שעובד בעסק שבו נמכרים מוצרי טבק, לא ימכור מוצרי טבק לאדם שלא מלאו לו שונה עשרה שנים; העובר על הוראה זו דינו מאסר שישה חודשים.

היו"ר אברהם פורז:

	צריך לשנות את זה לקנס.

טלי שטיין:

	צריך להחליט איזה קנס. קביעת קנסות נעשית לפי סעיף 61(א) לחוק העונשין. יש שם 4 מדרגים של קנסות. 

היו"ר אברהם פורז:

	כמה זה הדרגה הנמוכה?

טלי שטיין:

	הראשון זה 9600 שקל.

היו"ר אברהם פורז:

	מספיק לכם 9600 שקל קנס?

נעמי חזן:

	כן.

מוסי רז:

	זה כלום. 9600 שקל בשביל פעם ב-10 שנים שיתפסו אותו זה לא קנס.

היו"ר אברהם פורז:

	כמה הוא מרוויח על חפיסת סיגריות? 50 אגורות?

מוסי רז:

	ב-10 שנים הוא מרוויח הרבה יותר מ-9600 שקל. זה לא קנס ששווה את החוק הזה.

היו"ר אברהם פורז:

	מציעות החוק מסכימות לקנס של 9600 שקל.

נעמי חזן:

	מה הדרגה השנייה?

טלי שטיין:

	19,300 שקל.

היו"ר אברהם פורז:

	זה מוגזם.

מוסי רז:

	זה כלום. מדובר פה על בעל עסק שפעם בכמה שנים יתפסו אותו.

היו"ר אברהם פורז:

	קטין מגיע לסופרמרקט עם עגלה מלאה. הקופאית צריכה לעצור, לראות שהוא נראה צעיר מ-18? מה עושים אז? 

מוסי רז:

	שלא יקנה סיגריות.

היו"ר אברהם פורז:

	ואם במקרה הקופאית מכרה לו ותפסו אותו? 9600 שקל לא מספיק בשביל דבר כזה?

מוסי רז:

	אני במקום המציעות לא הייתי ממשיך עם החוק אם היו מכניסים 9600 שקל. זה כאילו אין חוק.



היו"ר אברהם פורז:

	השארנו 9600 שקל. 

מוסי רז:

	9600 שקל זה לא עונש. 

היו"ר אברהם פורז:

	כשעל עבירת תעבורה יש 500 שקל ברירת קנס, זה בלי עונשין?

מוסי רז:

	זה לא אותו דבר. כמעט כל נהג משלם פעם בשנה עבירת תעבורה. זה סוג של מס. כאן אתה מדבר על בעל עסק שפעם בכמה שנים יתפסו אותו, ומי יודע אם הוא ישלם. אחרי זה שר המשפטים יעשה לו 20 שנה מבצע על-מנת לשלם את זה.

היו"ר אברהם פורז:

	אתן מסתפקות ב9600 שקל?

נעמי חזן:

	כן.

אתי בנדלר:
	
	אני רוצה להפנות את תשומת הלב לנושא של איסור מכירת משקאות משכרים לקטין. מדובר על מאסר עד שישה חודשים. מאסר של שישה חודשים זה אותם 9600 שקל. 

נעמי חזן:

	אחרי קריאה ראשונה נעשה חושבים על הקנס הזה.

מוסי רז:

	זה  צריך להיות כמו העונש לסוחר סמים.

דוד אדמון:

	בעל עסק זה גם בעל מכונות אוטומטיות.

טלי שטיין:

	צריך לבדוק את זה מבחינת ניסוח. 

היו"ר אברהם פורז:

	האם ברור שזה לא חל על מכונה אוטומטית?



טלי שטיין:

	כרגע כתוב "בעסק שבו נמכרים מוצרי טבק". אפשר להגיד שמכונה זה לא עסק שבו..

היו"ר אברהם פורז:

	הגברת בנדלר, אני מציע שתנסחי סעיף כך שמכירה באמצעות מכונה אוטומטית לא תחשב כמכירה לצורך סעיף זה.

דוד אדמון:

	לכן צריך להזמין לפה את בעלי הקיוסקים, כי זה פוגע בהם פגיעה משמעותית.

נעמי חזן:

	לא, זה רק דורש מהם לשמור חוק. לדעתי מכונה אוטומטית זה עסק.

אתי בנדלר:

	איך אפשר לאכוף את זה?

נעמי חזן:

	על המכונה חייבת להיות מדבקה.

אילנה מישר:

	בעל עסק שהמכונה צמודה לעסק שלו אחראי לפקח על המכונה

היו"ר אברהם פורז:

	מכונה אוטומטית לא בעסק. מישהו יכול לפקח על המכונה שמוצבת בכנסת? אני מציע שמשרד הבריאות יפקח על זה. אני אקרא לכם גם פעם בשנה ואנזוף בכם שאתם לא אוכפים את החוק. תציבו שומר על כל מכונה.

אילנה מישר:

	צריך להציב את המכונה ליד הקופאית במזנון כדי שתפקח.

היו"ר אברהם פורז:

	וכשהיא עושה לי חשבון על הסלטים, בעין אחת היא תפזול כדי לראות אם קטין קונה סיגריות.

חוסניה ג'בארה:

	אני רוצה להכניס את הנושא של המכונה האוטומטית לחוק. אי אפשר מצד אחד לחייב בעל עסק, ומצד שני לא להפעיל את זה על מכונות אוטומטיות.

היו"ר אברהם פורז:

	מה הפתרון שלך? צריך לסגור את המכונות האוטומטיות.



מוסי רז:

	יכול להיות שזה הפתרון. זה פוגע בפרנסה של בעלי העסקים.

היו"ר אברהם פורז:

	אתם רוצים לסגור את המכונות האוטומטיות?

מוסי רז:

	כן.

היו"ר אברהם פורז:

	זה בניגוד לחופש העיסוק. חברת הכנסת ג'בארה, מה את מציעה? הדרך היחידה לאסור מכירת מוצרי טבק היא בלי המכונות האוטומטיות, אבל אז זה בניגוד לחוק יסוד חופש העיסוק. זה לגיטימי לבן אדם למכור סיגריות לבגירים במכונות אוטומטיות.

מוסי רז:

	אני רוצה למכור אקדחים במכונה אוטומטית. מותר לי?

היו"ר אברהם פורז:

	לא. למכירת אקדחים צריך רשיון.

מוסי רז:

	נעשה אותו דבר על סיגריות. מה ההבדל בין סיגריות לאקדח, שסיגריה הורגת יותר?

היו"ר אברהם פורז:

	רבותי, יש 3 אפשרויות לגבי המכונות האוטומטיות. אפשרות אחת שתאסר מכירת סיגריות במכונות האוטומטיות; אפשרות שנייה שהחוק לא יחול על המכונות האוטומטיות; ואפשרות שלישית שישימו שלט על המכונות. האם אתן מסכימות שהחוק לא יחול על מכונות אוטומטיות ויהיה כתוב על מכונות אוטומטיות שלקטינים אסור לקנות?

נעמי חזן:

	יש אפשרות רביעית שאומרת שבמכונות האלה ישתמשו בכרטיס מיוחד.

היו"ר אברהם פורז:

	יש המון יצרנים. אתה תחזיק 50 כרטיסים של כל בעלי המכונות האוטומטיות? 

נעמי חזן:

	אפשר להפעיל את המכונות האוטומטיות או באמצעות כסף או באמצעות כרטיסים. אם הכרטיסים האלה נמכרים רק לבגירים, אז פתרנו את הבעיה.

היו"ר אברהם פורז:

	ממתי מכונות אוטומטיות מוכרות סיגריות עם כרטיסים?

שוש גן-נוי:

	יצטרכו להחליף את המכונות.

לאה ורון:

	הרי ניסו להכניס את הארנק האלקטרוני שמאפשר מכירה של מגוון מוצרים ולא הצליחו.

מוסי רז:

	זה בגלל שיש דרך אחרת לקנות. אם לא תהיה להם דרך אחרת למכור, הם ימצאו את הכרטיס הזה ביום. אם לא, שלא ימכרו במכונות. 

היו"ר אברהם פורז:
	
	זאת פגיעה בחופש העיסוק.

מוסי רז:

	אז תעתור לבג"ץ. אני מוכן להתערב איתך שתפסיד.

היו"ר אברהם פורז:

	אני לא אעתור לבג"ץ. אני לא אביא חוק שמנוגד לחוק יסוד חופש העיסוק.

דב רבינוביץ:

	יש המון דרכים איך לפקח שרק בגירים יוכלו לקנות. אפשר כמו שהציעו למכור כרטיסים.

היו"ר אברהם פורז:

	 ומי מונע לתת לקטין את הכרטיס?

דב רבינוביץ:

	אפשר שיהיה מנגנון של הכנסת תעודת זהות. 

היו"ר אברהם פורז:

	הדבר היחיד שהוא מעשי זה שימכרו כרטיסים, אבל זה פגיעה בחופש העיסוק.

מוסי רז:

	למה פגיעה בחופש העיסוק? אם זה פגיעה בחופש העיסוק, צריך לבטל את חוק יסוד חופש העיסוק. לא יוכלו לעשות פעולה  שהורגת עשרת אלפים אנשים בשנה. מסכנים.

היו"ר אברהם פורז:

	אני מציע לנסח סעיף כך שעל מכונות אוטומטיות או שיהיה פיקוח או שהן יופעלו באמצעות כרטיס שיימכר רק לבגירים.



לאה ורון:

	צריך להזמין את בעלי המכונות האוטומטיות.

היו"ר אברהם פורז:

	ברור. 

טלי שטיין:

	אני לא בטוחה שתהיה תמיכה של הממשלה בסעיף הזה.

היו"ר אברהם פורז:

	תתייעצו עם ועדת שרים.

נעמי חזן:

	אנחנו נסכים לכל החלטה שתתקבל.

אתי בנדלר:

	בעל או מי שעובד בעסק כאמור בסעיף קטן (ג) רשאי לדרוש מאדם המבקש שיספקו לו מוצרי טבק, שיציג לו תעודה בה ניתן לוודא את גילו; לא הציג האדם תעודה כאמור לא יספוק המוצר למבקש.

טלי שטיין:

	הסייפה של הסעיף הזה מיותרת, כי ייתכנו מצבים שמהיכרות אישית האדם יודע שהוא בגיר. 

היו"ר אברהם פורז:

	כתוב שהוא רשאי.

טלי שטיין:

	הוא רשאי לדרוש ממנו את התעודה. השאלה היא למה אם לא הציגו לו את התעודה, לאסור עליו למכור. זה גם לא סעיף שנמצא בעבירה הפלילית.

היו"ר אברהם פורז:

	אוקיי, תמחקי את הסייפה. 

אתי בנדלר:

(5) בעל עסק כאמור בסעיף קטן (ג), יציג במקום בולט בעסקו בצורה שייקבע השר לביטחון הפנים בתקנות, הודעה המפרטת את הוראות סעיף זה.

היו"ר אברהם פורז:

	למה השר לביטחון הפנים?

חוסניה ג'בארה:

	שר המסחר והתעשייה.

מוסי רז:

	זה צריך להיות שר הבריאות.

היו"ר אברהם פורז:

	אוקיי, שר הבריאות.

אתי בנדלר:

	(ו) מי שלא קיים הוראות סעיף קטן (ה) רואים אותו כמי שלא קיים תנאי מתנאי רשיון שניתן לפי חוק רישוי עסקים, והוראות החוק האמור יחולו עליו.


טלי שטיין:

	לא כל מקום שמוכר טבק צריך רשיון עסק. קיוסקים ומכולות כן, חנויות של טבק לא. טבק בפני עצמו זה לא פריט רישוי. מכיוון שרוצים שגם הצגת ההודעה תהיה עבירה שבצידה קנס, צריך לכתוב בסוף של סעיף קטן (ה) "העובר על הוראת סעיף קטן זה דינו קנס". לגבי סעיף קטן (ו) אנחנו מציעים נוסח אחר. אי אפשר לגרור פנימה את כל ההוראות של חוק רישוי עסקים, כי א. זה לא רלוונטי לכולם. ב. זה גורם שיש עבירה כפולה. מי שמכר לקטין עובר עבירה לפי החוק הזה ולפי חוק רישוי עסקים. זה משהו לא תקין בחקיקה פלילית. אי אפשר שאותו מעשה יצמיח שתי עבירות. העיקרון שאנחנו מציעים הוא, שהפרת ההוראות האלה תחשב כהפרה של תנאי מתנאי הרשיון לצורך הפעלת כל הדברים שבחוק רישוי עסקים, צווי הפסקה מינהליים וכו'.  

היו"ר אברהם פורז:

	מה דינו של אחד שחוק רישוי עסקים לא חל עליו?

טלי שטיין:

	יש לו עבירה פלילית ישירה לפי החוק הזה. 

היו"ר אברהם פורז:

	צריך לעשות סעיף נפרד כך שמי שמוכר מוצרי טבק ולפי חוק רישוי עסקים איננו חייב ברישיון, יציג כך וכך.

טלי שטיין:

	לא צריך, כיוון שיש כאן הוראה כללית האומרת שבעל עסק שמוכר טבק יציג שלט במקום בולט. בסוף צריך להוסיף את המילים "העובר על הוראה זו דינו קנס."

היו"ר אברהם פורז:

	בסדר.




חיים צדוק:

	בדברי ההסבר כתוב "חברות הסיגריות..מגדילות את אחוז הניקוטין בסיגריה כדי להגדיל את ההתמכרות לה." זה לא אמת. אני מוסמך על ידי "דובק" למסור הודעה חד-משמעית האומרת, ש"דובק" משתמשת במוצר החקלאי הטבעי של הטבק ואינה מוסיפה שום דבר שנועד להגדיל את אחוז הניקוטין בסיגריה.

אתי בנדלר:

	דברי ההסבר שנכתבים על ידי חברי הכנסת שמניחים את הצעתם, משמשים ועוזרים לניסוח דברי ההסבר כפי שמובאים בסופו של דבר בקובץ הצעות חוק שברשומות, אבל בשום פנים ואופן לא מתפרסמים בקובץ הסופי.

היו"ר אברהם פורז:

	חברת הכנסת ג'בארה, את מסכימה להוריד את זה?

חוסניה ג'בארה:

	למה להוריד?

היו"ר אברהם פורז:

	כי זאת הוצאת לשון הרע. יש לך הוכחות שהם הגדילו את אחוז הניקוטין בטבק? במקרה יש לך חסינות. אם לא היתה לך חסינות היו תובעים אותך לדין על זה.

חוסניה ג'בארה:

	גברתי היועצת המשפטית, האם להוריד?

אתי בנדלר:

	אני אנסח דברי הסבר בהתאם לדברים שנאמרו.

היו"ר אברהם פורז:

	חברת הכנסת ג'בארה, את מסכימה שנשמיט את הסעיף הזה? אם אין לך הוכחה שחברות הסיגריות מגדילות את אחוז הניקוטין כדי להגדיל את ההתמכרות, אני מציע לך להשמיט את הסעיף.

נעמי חזן:

	חברת הכנסת ג'בארה ואני מסכימות שינוסחו דברי הסבר הולמים.

היו"ר אברהם פורז:

	זאת תשובה מתחמקת.

חוסניה ג'בארה:

	יכול להיות שהטענה הזאת נכונה לגבי חברות אחרות.



היו"ר אברהם פורז:

	יש לך הוכחה לזה?

אתי בנדלר:

	יהיה ניסוח שלא יכלול את הדברים האלה.

היו"ר אברהם פורז:

	הפיסקה הזאת לא תיכלל.

חיים צדוק:

	כל הפיסקה בדברי ההסבר שמתייחסת לסעיף (ב) צריכה להימחק כי סעיף (ב) נמחק.

היו"ר אברהם פורז:

	בסדר. זה נכון שלחברי כנסת יש חסינות, אבל אין סיבה להשתמש בחסינות לרעה. אם יש לחבר כנסת הוכחה שדבר מסויים קורה, אז מותר להכניס. אם אין לזה אחיזה, אז כדאי להשמיט. לא צריך להשחיר פניהם של אנשים שלא לצורך. 

	גברתי מנהלת הוועדה, תזמיני את מפעילי המכונות האוטומטיות בארץ על-מנת שיוכלו לטעון את טענותיהם לגבי המגמה שאפשר יהיה לקנות במכונות רק באמצעות כרטיס. במקביל, היועצת המשפטית של הוועדה תכין את הנוסחים לפי מה שדיברנו היום. אנחנו נקיים ישיבה נוספת. 

אתי בנדלר:

	לישיבה הנוספת אני מבקשת עלויות.

היו"ר אברהם פורז:

	הגברת מישר, את תגידי לנו אם לדעת המדינה יש עלות לחוק. בזה אנחנו מסיימים את הדיון בהצעות החוק של חברות הכנסת ג'בארה וחזן.

נעמי חזן:

	אני מבקשת שיהיה איחוד של שתי הצעות החוק.

היו"ר אברהם פורז:

	זה סוכם. 

נעמי חזן:

	אני מבקשת שהצעת החוק תקודם בזמן סביר.

היו"ר אברהם פורז:

	אני מתייחס לכל הצעות החוק שמובאות בפני הוועדה, כולל כאלה שאני לא תומך בהן, בהגינות הראויה. אני מקדם את החוק הזה באופן ראוי. 



2. הצעת חוק הגבלת הפרסומת למוצרי טבק לעישון 
(תיקון – הגבלת פרסום), התשס"א-2001

מוסי רז:

	אני מציע לאסור פירסום למוצרי טבק ועישון בעיתונות. לבקשת הממשלה הורדתי את הנושא של אינטרנט וכתבי עת זרים המודפסים בחו"ל, למרות שעם חלקם אין בעיה. 

היו"ר אברהם פורז:

	באיזה כלי פירסום ניתן יהיה לפרסם סיגריות? בטלוויזיה וברדיו אסור. 

אילנה מישר:

	קשה לחשוב על אפיקים נוספים, אבל לדעתי היה רצוי לכתוב איסור מוחלט מלהשאיר את זה עם רשימה. 

היו"ר אברהם פורז:

	הגברת מישר, איזה מדינות אסרו באופן טוטאלי פירסום?

אילנה מישר:
	
	צרפת, בלגיה.

היו"ר אברהם פורז:

	בצרפת מעשנים כמו משוגעים.

אילנה מישר:

	באנגליה יש הצעת חוק שעכשיו עברה קריאה שנייה על איסור מוחלט. 

היו"ר אברהם פורז:

	מתי באנגליה זה יגיע לקריאה שנייה ושלישית?

אילנה מישר:

	זה אמור להיות החודש. יש איסור באיטליה, בבלגיה, בנורבגיה, בסלובניה, בפורטוגל, בשוודיה, בפולין. 

היו"ר אברהם פורז:

	יש איזו סטטיסטיקה על מידת האפקטיביות של מניעת הפירסום? יכול להיות שהפירסום מעביר אותך מסיגריה לסיגריה אבל לא מונע ממך לעשן.

אילנה מישר:

	זה מה שטוענות חברות הטבק. הבנק העולמי עשה בדיקה בנושא.



היו"ר אברהם פורז:

	אני מבקש מהממ"מ שיעשה לנו לקראת הישיבה הבאה בדיקה עד כמה זה השפיע על מעשנים במדינות שאסרו את הפירסום.

מוסי רז:

	אני יודע שבנורבגיה היתה ירידה חדה. 

היו"ר אברהם פורז:

	איסור טוטאלי של פירסום זה צעד מרחיק לכת. זאת פגיעה בפרנסה. זאת פגיעה בעיתונות היומית, שגם ככה יש לה בעיות לא קלות. הם יפסידו המון כסף.

דוד אדמון:

	30 מיליון לשנה.

היו"ר אברהם פורז:

	השאלה היא אם זה מפחית את העישון. בארצות הברית זה לא בון טון לעשן, לכן גם לא מעשנים. המעשן נראה פראייר כי הוא נאלץ לצאת לרחוב, לעמוד בפתחי בתים. גם בסקנדינביה זה במידה מסויימת ככה. באיטליה או בצרפת כשאתה נכנס למסעדה ושואל אם יש פינה ללא מעשנים, אומרים לך "לא". אני לא מעשן, אני גם לא רוצה שיעשנו על ידי, אבל אני שואל אם כל האיסורים האלה מועילים, או שאנחנו מחפשים את המטבע מתחת לפנס.

אילנה מישר:

	זה נכון שאיסור הפירסומת זה לא הדבר היחידי, אבל זה חלק ממכלול של צעדים.

היו"ר אברהם פורז:

	הצעדים של איסור פירסום אלה צעדים של השנים האחרונות. 

מוסי רז:

	בנורבגיה זה כמעט 30 שנה.

היו"ר אברהם פורז:

	צריך לבדוק באופן סטטיסטי במדינות שהכניסו את האיסורים האלה אם כתוצאה מזה עקומת העישון ירדה.

אילנה מישר:

	יש בדיקות.

מוסי רז:

	בנורבגיה דובר על ירידה של 2.5% במספר המעשנים. זה משמעותי. אמרה חברת הכנסת חזן שהיא התחילה לעשן כי זה cool , כי רואים את הפירסומות. לא במקרה אסרו פירסומות בטלוויזיה וברדיו.



היו"ר אברהם פורז:

	כשהיא התחילה לעשן עוד לא היתה טלוויזיה.

מוסי רז:

	זה נכון, אבל זה דבר שעושים החבר'ה היותר נחשבים, בעיקר אם אנחנו מדברים על בני נוער.  יש לזה השפעה גדולה כשבית הנבחרים נאבק בתופעה. 

אני האחרון שרוצה לפגוע בעיתונות. אני רואה בעיתונות אבן יסוד של הדמוקרטיה. גם אם יתקבל החוק, הוא יצטרך להתקבל בהדרגה. נצטרך אולי לקבוע תאריך תחילה כך שהוא יהיה תואם למשבר הכלכלי שאנחנו נמצאים בו עכשיו. אני מקווה שעד שהחוק יעבור העיתונות תצא מהמשבר. כשנכנס ערוץ 2 מצאו דרך לפצות את העיתונות. יכול להיות שגם כאן צריך למצוא דרך לפצות, אולי על ידי הטלת מס על המעשנים.

יאיר עמיקם:

	אין ויכוח מקרב היושבים סביב השולחן שזה פוגע בעיתונות. מול קיפוח של פרנסה, אנחנו, נציגי משרד הבריאות והשותפים שלנו בנושא הזה, מדברים על קיפוח בריאות. כמו שזורקים כאן סכומים של 30 מיליון שקל לחלל האוויר, אנחנו לא זורקים סתם לחלל האוויר מספר של עשרת אלפים נפטרים בשנה, שאני לא בטוח שמישהו בחדר הזה רוצה לכמת את זה למספר של מיליוני שקלים. 

היו"ר אברהם פורז:

	אבל זה ברור, מר עמיקם, שגם אם החוק הזה יעבור, תופעת העישון לא תיעלם. היא תרד אולי ב5%.

מוסי רז:

	2.5% זה 250 אנשים בשנה שלא ילכו לעולמם.

יאיר עמיקם:

	אני מציע לך לא לכמת את זה למספרים, כי אפילו ירידה של 0.1% במספר המעשנים זה משהו. שווי חיים של 3 אנשים זה פחות מ-30 מיליון שקל, אבל עדיין שווה משהו. אין ספק שהנושא הזה של הסבר זאת השקעה לשנים. אנחנו עושים הרבה מאוד קמפיינים שמכוונים לבני נוער. 

היו"ר אברהם פורז:

	מה המסר שלכם בקמפיינים לבני נוער? איך אתם משכנעים אותם לא להתחיל לעשן?

יאיר עמיקם:

	אנחנו מנסים לדבר בשפה שלהם. אנחנו לא עושים דמוניזציה למעשנים, אנחנו לא תוקפים אותם. עשינו קמפיין יחד עם האגודה למלחמה בסרטן שזכה בכל הפרסים האפשריים. אנחנו רוצים לבקש מהביישנים או מאנשים שלא מעשנים שיגשו ובשיא הנימוס והחביבות יגידו למישהו שמעשן "שמע, זה מפריע לי". 

היו"ר אברהם פורז:

	אבל זה עישון פסיבי. איך אתה משכנע אדם צעיר שלעשן זה לא cool ? 

יאיר עמיקם:

	אנחנו הולכים על הנושא של הכערה, כמו למשל "איום" באימפוטנציה לבנים ובקמטים לבנות. 

היו"ר אברהם פורז:

	אגב, זה נכון?

יאיר עמיקם:

	כן. 

מוסי רז:

	יש מדינות בעולם שמציינות על החפיסה שהעישון גורם לאימפוטנציה. 

יאיר עמיקם:

	אל מול הפגיעה בעיתונות, אדוני רואה את הכמויות האדירות של מוצרי בריאות, את המודעות להפסקת עישון, את המודעות שקוראות לגמילה, את העלייה הגדולה מאוד במוספי הבריאות. אני מציע שחברי הכנסת הנוכחים והוועדה הנכבדה הזאת יתייחסו אל הקיפוח בעיתונות הכתובה בצורה הזאת. 

היו"ר אברהם פורז:

	אותי מעניין לראות אם יש קורולציה בין האיסור המוחלט לירידה במספר המעשנים. 

ג'ון קדם:

	בבית חולים הדסה אסור לעשן. זה לא היה קל. מישהו שנכנס לבית חולים הדסה – אם  זה בהר-הצופים או בעין-כרם – יודע שהוא לא יכול לעשן. בעקבות המחקרים הדסה החליטה לעשות את הצעד הזה. אם אתה רוצה, אדוני היושב-ראש, אני יכולה להעביר לוועדה מחקרים שעשו בכל רחבי העולם.

היו"ר אברהם פורז:

	תעבירו את זה לפה. אנחנו נבקש ממרכז המחקר שלנו שייעשה מחקר  השוואתי קטן בין המדינות השונות. 

ג'ון קדם:

	כל מי שמכיר חולה סרטן יודע שלא כדאי לעשן. הנושא של החינוך לילדים זה הנושא שצריכים לדבר עליו. "דובק" טוענים מה שהם טוענים, אבל ילד שלוקח את הסיגריה לא בודק אם יש נגיף סרטן בתוך החומר שהוא מעשן או לא. העובדה בשטח היא שזה מסכן את החיים של האדם. 

שוש גן נוי:

	ועדת הכלכלה קיבלה בזמנו דוח השוואתי לגבי הירידה במספר בני הנוער שמעשנים במדינות שאסור בהן לעשן.



היו"ר אברהם פורז:

	יש לכם חומר משווה שאתם יכולים להעביר?

שוש גן נוי:

	צריך להיות חומר משווה.

איריס פריד-מייזל:

	באגודה למלחמה בסרטן יש הרבה מאוד נתונים של אירגון הבריאות העולמי ושל כל המכונים הבינלאומיים, שמראים אחד לאחד מתי החוק נכנס ואת אחוזי הירידה בעישון במדינה. אנחנו נשמח להעביר לכם דוח מפורט כזה. זה מראה על אפקטיביות ברוב המדינות שבהן החוק הוחל.  

היו"ר אברהם פורז:

	אין מגמה עולמית של ירידה בעישון ללא כל קשר לפירסום?

איריס פריד-מייזל:

	יש מקומות שבהם זה עלה.

היו"ר אברהם פורז:

	איפה זה עלה?

איריס פריד-מייזל:

	יש מדינות במזרח אירופה שבהן העישון עלה. המאמצים שכל האירגונים פה משקיעים בשביל לגרום לפחות ופחות ילדים להתחיל לעשן, כוללים את הכל. אם אין תוכנית כוללנית ומשולבת, אז זה אחד הכלים שהמדינה יכולה לתת לכל מי שעוסק בנושא הזה. זה הבסיס לעבודה ההסברתית בשטח.

גדעון שוקן:

	חברי הכנסת לא מודעים למצב של העיתונות המודפסת ולמצב של העיתונות בכלל. אנחנו נמצאים בתקופה שהיא אחת מהתקופות הקשות שהיתה לעיתונות. יש ירידה משמעותית בהכנסות מפירסום בכל התחומים. זה מושפע מהאבטלה, ממיתון הפעילות בשוק, מהצריכה היורדת. אנחנו מרגישים את זה לא רק במודעות דרושים לעובדים שבתחומים מסויימים פשוט נעלמו, אלא גם בפירסומות של מסעדות שנסגרו ושל בתי מלון שלא מצליחים לפעול. בכל מגזרי הצריכה הפרטית ובכל מגזרי ההשקעה הפירסום ירד בצורה מאוד מאוד משמעותית. 

אני לא מתיימר להיות מומחה לשאלה של ההשפעה על העישון,  אני רק שם לב שאחד הדברים הכי בולטים בפירסום של חברות הסיגריות זו האזהרה של משרד הבריאות. זה כמעט הטקסט היחיד במודעות האלה. אפשר לדון בשאלה למה חברות הסיגריות בכל זאת מפרסמות. כנראה שהן חושבות שזה האפיק היחידי שנותר להן לעשות בו איזו שהיא פעילות. לא כל המגאזינים שמוצאים לאור בארץ פונים לבני נוער. המשמעות של הדבר הזה תהיה פיטורים של עובדים ואולי סגירה של פעילויות עסקיות בחלקים שונים של תעשיית ההוצאה לאור. ההפחדה של משרד הבריאות שכתוצאה מהפירסום הזה שני אנשים ימותו זה דבר לא ברור. הדבר הברור הוא שתהיינה משפחות שמקור הפרנסה שלהן ייפגע.



יאיר עמיקם:

	אפשר להרעיל את האוכלוסייה ויהיו לנו המון מודעות אבל.

גדעון שוקן:

	נראה לי שלאיזו שהיא תקופה..

מוסי רז:

	מה אורכה?

גדעון שוקן:

	העולם המערבי מתחיל לצאת מהמיתון. ממה שאני רואה בדוחות הכספיים של חברות ההוצאה לאור העולמיות, עדיין הרווחיות שלהן יותר נמוכה. בישראל  המצב הבטחוני והאינתיפאדה גרמו למצב..

מוסי רז:

	אני מסכים איתך, אבל מה אורכה של התקופה? האם כשתחל העליה בפירסום בעיתונים היומיים תוכלו להסכים לזה?

גדעון שוקן:

	אני חושב שכן.

מוסי רז:

	אז אני מתחייב שזה יהיה תאריך התחילה.

היו"ר אברהם פורז:

	מר שוקן, האם יש לך אומדן מה היקף הפירסום לסיגריות בעיתונות היומית?

גדעון שוקן:

	עשרות מיליוני שקלים. אני לא מדבר רק על העיתונות היומית, אני מדבר גם על מגאזינים. אפשר להעלות על הדעת שבמגאזין רכב תהיה מודעה של סיגריות. אנחנו מוציאים לאור מגאזין כלכלי, שאני בטוח שאין אף בן נוער שקורא אותו. אני לא רואה שום סיבה למה שלא תהיה שם מודעה של סיגריות.

יאיר עמיקם:

	הבעיה שלנו היא "ידיעות" ו"מעריב", לא המגאזינים לגברים או לרכב.

גדעון שוקן:

	החוק גם מתייחס לכתבי עת. במה שנוגע לעיתונות היומית, כולנו קראנו ש"מעריב" הוריד את השכר של העובדים ב-10%. 

מוסי רז:

	קראנו שהוא גם פיטר כמה.

גדעון שוקן:

	הפרשנות שלי לצעדים שנעשים ב"מעריב" זה לא רק מריבות אישיות או ויכוחים אישיים, אלא גם חיפוש דרך לפתור בעיה כלכלית. הצעת החוק הזאת מוסיפה עוד מסמר בארון המתים.  

מוסי רז:

	אני מוכן לפעול על-מנת שהתחילה תהיה לאחר היציאה מהמשבר. 

אתי בנדלר:

	אם יאושר החוק אני אכתוב סעיף תחילה שבו ייאמר שהמועד ייקבע בעת הכנת הצעת החוק לקריאה שנייה ושלישית.

חיים צדוק:

	אחד הנושאים שדיברו עליו כשדנו בחוק של הפרסומות, היה הפרסום בעיתונות. החוק הזה צמצם באופן ניכר את אפשרויות הפרסומת בעיתונות. החליטו אז שאסור להשתמש בשמם או בדמותם של בני אדם או של בעלי חיים בפרסומות. דבר שני שהוחלט עליו היה, שאסור לפרסם במוסף או במדור בעיתון המוקדש בעיקרו לספורט, לבידור ולבילוי. אחרי שנתיים של דיונים החוק הזה הובא לכנסת והתקבל. אני חושב שזה לא יהיה רציני מצד ועדת הכלכלה, כשעוד לא ייבש הדיו מהצעת החוק של הפרסומות, לאסור איסור מוחלט על פרסומות בעיתונות. ההגיון מחייב לתת לסידור החדש הזה איזו שהיא תקופת מבחן, ולאור המבחן הזה אם מישהו יחשוב שיש צורך בשינוי יובא החוק ויחליטו עליו. 

היו"ר אברהם פורז:

	האם יש צדק בזה שהכנסת מחוקקת חוק ואחרי כמה חודשים היא מחוקקת עוד חוק?

יאיר עמיקם:

	זה חוקק לפני כשנה.

מוסי רז:

	יש הגיון בזה שאתה עולה מדרגה ואחרי זה אתה עולה על המדרגה הבאה אחריה, בעיקר כשהמדרגה הקודמת היתה רדודה מאוד.

יאיר עמיקם:

	אני רוצה להזכיר לכם שבינתיים מתים אנשים.

חיים צדוק:

	האיסור המוחלט שהוצע, שהוא לכאורה חל על כולם, פוגע ביצרן המקומי ולא ביצרן תוצרת חוץ. זה בניגוד גמור לקמפיין שמתנהל היום לקנייה של כחול לבן. אם ייאסר הפירסום היצרן המקומי לא יוכל לפרסם בשום מקום. במגאזינים בשפה הרוסית יש פרסומות למוצרי חוץ שמשווקים בארץ. מחוקקים פה חוק שהוא על פניו הפליה לרעה של היצרן המקומי, של המוצר המקומי, והעדפה ברורה לתוצרת חוץ שתמשיך להיות מוזרמת לארץ באמצעות פירסומים חיצוניים, באמצעות ערוצי טלוויזיה וכו'.



מוסי רז:

	יכול להיות גם שעובדי הדפוס בעיתון הזה לא מקבלים שכר מינימום בהתאם לחוק הישראלי. אפשר גם לא לשלם ארנונה כי שם אולי משלמים פחות. איזה טיעון זה? 

חיים צדוק:

	אם יתקבל בישראל איסור טוטאלי של פרסומת בעיתונות, זה ימנע את הפרסומת רק מהיצרן המקומי ולא את הפרסומת ממוצרי חוץ.  

אבשלום הרצווולף:

	הקשר בין פרסומת לכניסת מעשנים חדשים הוא כמעט אפסי. בניגוד לדברי ההסבר שכתובים פה, הפרסומות לא מיועדות לבני נוער לא בשפה שלהן ולא בצורת ההגשה שלהן. הפרסומת מיועדת להעביר מעשנים מסיגריה של חברה אחת לסיגריה של חברה שנייה. 

מוסי רז:

	החוק הזה יכול לפגוע בך?

אבשלום הרצוולף:

	כן.

מוסי רז:

	אבל מר צדוק אומר שהחוק הזה יעזור לך.

אבשלום הרצוולף:

	אני עם מר שוקן באותה סירה. אני נפגע. בשנים האחרונות חברות הטבק מפתחות יותר ויותר סיגריות עם פחות ניקוטין, מה שנקרא סיגריות לייט. 

מוסי רז:

	על האמירה הזאת הם שילמו בבית משפט סכום גדול מאוד.

אבשלום הרצוולף:

	כל הפרסומות מציעות מעבר לסיגריות לייט. מה שאנחנו עושים בפירסום זה להעביר אינפורמציה למעשנים. אנחנו לא משדלים. גם אין לנו אפשרות לפרסם דמויות. אמרה חברת הכנסת חזן שכשהיא התחילה לעשן זה היה cool , זה היה עניין חברתי.

דב רבינוביץ:

	כפי שחבר הכנסת אמר, החברות הפסידו באמירה שלהן לגבי סיגריות לייט. אני רוצה לראות נתונים מחברות הטבק כמה מעשנים עוברים בעקבות הפרסומות מחברה אחת לחברה שנייה.

יעקב שם-טוב:

	חברת "דובק" מעסיקה מאות עובדים. הצעת החוק שמונחת על שולחן הוועדה יוצרת אפליה לרעה של התוצרת המקומית ותגרום לפיטורי עובדים. 

איריס פריד-מייזל:

	אין קיפוח של חברות ישראליות כפי שנאמר כאן.

היו"ר אברהם פורז:

	את רוצה שעיתון רוסי יוכל לפרסם ועיתון בארץ לא יוכל לפרסם?

איריס פריד-מייזל:

	בוודאי שלא. 

היו"ר אברהם פורז:

	ואם העיתון מופץ בכל רוסיה, אז "דובק" לא תפרסם מודעת סיגריות ל-180 מיליון רוסים כדי להגיע פה ל-100 אלף איש.

איריס פריד-מייזל:

	אבל אין פה קיפוח בפירסום.

היו"ר אברהם פורז:

	ודאי שיש קיפוח. 

איריס פריד-מייזל:

	בהמשך לעמדה של איגוד הפירסומאים, שאני לא יודעת מאיפה הנתונים, הם כן מפרסמים לבני נוער. יש כל הזמן נסיונות לדבר אל בני נוער, אם זה ב"מלבורו" או "בכאמל טרופיק". 

אבי כהן:

	השאלה שעל הפרק היא לא השאלה המצומצמת אם לאסור פרסומת בעיתונות. צריך להסתכל על החוק בכללותו, כלומר על העובדה שכל ערוצי הפירסום סגורים היום בפני מי שמבקש לפרסם סיגריות. על תוכן הפירסום יש מגבלות קשות וכבדות, חלקן באו לידי ביטוי בדברים של עו"ד צדוק. לא דיברנו על דברים נוספים כמו דמויות בני-אדם או חיות. הדיון הוא לא רק עוד דבר קטן אחד והוא העיתונות, אלא האם גם בהנחה שזה גורם למוות של אלפי האנשים איזון האינטרסים הראוי מצדיק חסימה מוחלטת של חופש ביטוי מסחרי, שנועד, כפי שאמר פה נציג הפירסומאים, לאפשר ליצרן או למשווק לשכנע צרכן שממילא מעשן לעבור ממותג למישנהו. קנדה, שהיא אולי הלוחמות החריפה ביותר בנושא העישון, ניסתה להעביר לפני מספר שנים איסור טוטאלי של פירסום. בית המשפט העליון של קנדה קבע שהדבר בלתי..

היו"ר אברהם פורז:

	שם יש חוקה.

דוד אדמון:

	נחקקים כאן חוקים על-מנת שיעמדו במבחן הביצוע.

היו"ר אברהם פורז:

	אגב, זה חוק שאפשר לבצע בקלות. השאלה היא אם זה ראוי.

דוד אדמון:

	גם את החוק הקודם שדיברנו עליו ארוכות התברר שקשה להעמיד במבחן הביצוע. על פי החוק הנוכחי אסור לפרסם במגאזינים בינלאומיים. 460 מגאזינים נכנסים מידי שבוע ארצה. כל המגאזינים שמתפרסמות בהם מודעות זה בניגוד לחוק הישראלי. בשבת האחרונה הראו בטלוויזיה מותגים בינלאומיים בתחרויות ספורט. דובר רבות על כך שהפירסום לא ישכנע בני נוער. גם היום הוכח במחקרים שהעיתונות לא משפיעה על בני נוער בגיל 14,15 לעשן. הפירסום בעיתונות לפי הדוחות שלנו הוא בסביבות ה-30 מיליון שקל לשנה. זה המקום היחידי שאפשר לפרסם בו אזהרות נגד העישון. באותן מדינות שאסרו פירסום אין אזהרות, לכן יש שם גם יותר מעשנים.

היו"ר אברהם פורז:

	את זה אנחנו נבדוק.  

שוש גן-נוי:

	 לגבי השפעת הפירסום אני לא יודעת מאיפה החבר הנכבד מאיגוד המפרסמים לקח את הנתון, אבל הפירסום הוא הגורם המשפיע ביותר על התחלת עישון בקרב בני נוער. יש לי כאן מחקרים על זה. יש מגמה בעולם שמראה שיותר ויותר מדינות אוסרות פירסום באופן מוחלט.

היו"ר אברהם פורז:

	תעבירי לנו את האינפורמציה. הפגיעה בעיתונות היא ודאית. השאלה היא אם זה מפחית את מספר המעשנים. מאחר שמדינות אחרות עשו את הניסוי הזה, אנחנו לא צריכים לעשות אותו. אני מבקש מכל מי שיש לו אינפורמציה ורוצה להעביר אותה אלינו שיעביר.  

מוסי רז:

	בוא נעביר את זה קריאה ראשונה.

היו"ר אברהם פורז:

	גם בשביל להעביר קריאה ראשונה צריך לעשות עבודה רצינית. בעוד חודש נקיים על זה דיון. תודה רבה.

הישיבה ננעלה בשעה 11:00
















	












	





























































